Himpunan Anti ISA

Himpunan Anti ISA atau Himpunan MANSUH diadakan pada 1 Ogos 2009 di tiga tempat di Kuala Lumpur. Himpunan ini dirancang dan dianjurkan oleh Gerakan Mansuhkan ISA (GMI). Pengerusi GMI ialah Syed Ibrahim Syed Noh. Perhimpunan 100,000 rakyat itu merancang untuk berhimpun di beberapa lokasi antaranya di Masjid Jamek, Kompleks Sogo dan Masjid Negara sebelum berarak ke Istana Negara bagi menyerahkan memorandum kepada Yang di-Pertuan Agong Tuanku Mizan Zainal Abidin bagi memansuhkan ISA. 

Himpunan ini telah ditangguhkan beberapa kali sebelum ini. Ia turut disertai Pakatan Rakyat dan NGO hak asasi manusia. Sebanyak 26 organisasi Mahasiswa juga telah menyokong dan menegaskan pendirian menyokong perhimpunan Mansuhkan ISA tersebut. Mereka akan berarak ke Istana Negara dan dijangka bertembung dengan perarakan pro ISA.

Lokasi perhimpunan anjuran GMI ialah di kompleks membeli-belah Sogo, Masjid Jamek dan KL Sentral mulai 2 petang sebelum menyerahkan memorandum kepada Yang di-Pertuan Agong. Tuntutan mereka ialah hapuskan ISA, bebaskan tahanan dan tutup kem Kamunting di Taiping. 

Kira-kira 10,000 penyokong sebuah badan bukan kerajaan untuk memansuhkan Akta Keselamatan Dalam Negeri (ISA) terlibat dalam demontrasi ini dan menjadi punca banyak premis perniagaan ditutup selain kesesakan trafik yang teruk. Antara kawasan yang terjejas ialah Jalan Tuanku Abdul Rahman dan Jalan Masjid India yang sepatutnya menjadi kawasan orang ramai membeli-belah pada hujung minggu.

Perarakan menyokong ISA
Pada 22 Julai 2009, Majlis Permuafakatan Ummah (Pewaris) bersama sepuluh NGO Melayu sebulat suara mengadakan perarakan beramai-ramai dari Pasar Seni ke Dataran Merdeka dan ke Istana Negara pada 1 Ogos 2009. Pewaris dan Pertubuhan Pribumi Perkasa Malaysia (Perkasa) serta beberapa badan gabungannya merancang mengadakan perhimpunan di Padang Merbuk, Pasar Seni dan Masjid Negara bagi menyokong ISA dikekalkan. Tema mereka ialah "1Malaysia, Selamatkan Malaysia, Kekalkan ISA dan Pertahankan Hak Keistimewaan Orang Melayu" di Pasar Seni mulai 11.30 pagi. Pertembungan akan berlaku dan jika tidak dikawal rapi akan mencetuskan pergaduhan antara kumpulan dan kaum. 3,000 penunjuk perasaan pro-ISA berkumpul di Pasar Seni sebelum menurunkan tandatangan sokongan di Dataran Merdeka di atas kain rentang gergasi, sepanjang 200 kaki. Memorandum mempertahankan ISA akan diserahkan kepada Yang di-Pertuan Agong.

Timbalan Presiden II Pewaris ialah Rahimuddin Md Harun.

Turut serta menyokong ISA ialah Pertubuhan Kebajikan dan Dakwah Islamiah Malaysia (Pekida) dan Gabungan Graduan Melayu Muda (GGMM).

Tiada permit
Pada 28 Julai 2009, Ketua Polis Kuala Lumpur Datuk Muhammad Sabtu Osman menyatakan permit polis tidak dikeluarkan kepada kedua-dua pihak itu kerana dikhuatiri akan bertembung dan menimbulkan suasana tegang. Sekatan jalan raya akan diadakan. Tangkapan awal akan dilakukan terhadap perancang dan individu yang disyaki terlibat mengikut Seksyen 105 Kanun Acara Jenayah meskipun acara itu belum bermula. Perhimpunan itu jelas bertentangan dengan Seksyen 27(5) Akta Polis 1967 kerana polis tidak mengeluarkan sebarang kebenaran bagi tujuan itu.

Tangkapan 
Kira-kira 10,000 penyokong GMI telah berhimpun dan berarak secara haram sejak 7 pagi di sekitar Masjid Jamek, Dataran Merdeka, Masjid Negara dan sepanjang Jalan Tuanku Abdul Rahman termasuk pusat beli belah Sogo, Jalan Raja Laut, Jalan Kinabalu kira-kira 2 petang. Turut serta ialah Penasihat PKR Datuk Seri Anwar Ibrahim, dan Penasihat DAP Lim Kit Siang. Ketua Polis Kuala Lumpur Datuk Wira Mohammad Sabtu Osman menyatakan bahawa polis akan menyiasat pemimpin tertinggi pembangkang yang berucap di Pejabat Agung Pas Pusat di Jalan Raja Laut kira-kira 3.55 petang. Bagi mengelak keadaan menjadi tidak terkawal, Pasukan Simpanan Persekutuan bertindak menyuraikan perhimpunan haram itu dengan gas pemedih mata selain pancutan air kimia. Polis juga melakukan tangkapan terhadap mereka yang terlibat dalam perhimpunan tersebut.

Kumpulan pro-ISA tidak kelihatan. Majlis Permuafakatan Ummah (Perwaris) membatalkan perhimpunan kerana akur dengan arahan. Sepuluh wakil Pewaris akan menyerahkan memorandum menyokong ISA kepada Yang di-Pertuan Agong. Mohd Khairul Azam, yang juga penasihat undang-undang Majlis Gabungan Badan Bukan Kerajaan Pembela Negara (Magaran), turut ditahan polis pada jam 7 malam kerana mendekati pintu Istana Negara bagi menyerahkan memorandum mengekalkan ISA. Ketua Polis Daerah Brickfields, Asisten Komisioner Wan Abdul Bari Wan Abdul Khalid menjelaskan memorandum kumpulan pro-ISA tidak pernah diserahkan kepada Istana Negara seperti yang didakwa oleh kumpulan tersebut. Wakil Istana Negara juga tidak hadir untuk menerima memorandum.

Pihak polis telah menahan seramai 589 individu yang menyertai perhimpunan haram membantah Akta Keselamatan Dalam Negeri (ISA). Ketua Jabatan Siasatan Jenayah Ibu Pejabat Kontinjen Kuala Lumpur Datuk Ku Chin Wah menjelaskan bahawa seramai 549 lelaki dan 40 wanita ditahan untuk siasatan di bawah Akta Polis 1967. Seramai 545 orang dewasa dan 44 remaja berusia bawah 18 tahun turut ditahan. Dalam penangkapan tersebut, pelajar IPT awam dan swasta lingkungan 18-23 tahun telah ditahan.

Perbicaraan awal
Pada 4 September 2009, seramai 13 penyokong Gerakan Memansuhkan ISA (GMI) kekal mengaku tidak bersalah di Mahkamah Sesyen Kuala Lumpur terhadap pertuduhan pilihan iaitu cubaan mengambil bahagiadi bawah Seksyen 27(5)(a) Akta Polis 1967 yang membawa hukuman penjara enam bulan dan denda sehingga RM10,000 jika sabit kesalahan. Kononnya mereka membekalkan enam helai baju T berlengan panjang warna merah untuk kegunaan perhimpunan itu di Jalan Kinabalu, berhampiran Masjid Negara pada 1 Ogos 2009 dan boleh dipenjarakan tiga tahun dan denda sehingga RM3,000.

Nama mereka ialah Mohamad Helmi Hassan, 31; Mohd Lokman Amad Ulawi, 22; Mohamad Fafizuddin Mohd Ghazali, 19; Saad Musa, 26; Mohd Fadzil Jan Jam, 25; Samsul Anuar Nordin, 29; Mohamad Ikhwan Ikram, 20; Kamarul Nadhir Kadini, 18; Shahrul Iman Mohamad Salleh 25; Abu U'baidah Jalaluddin, 21; Ahmad Abdul Wahab Abdul Rahman, 24; Muhammad Sholihin Mat Salleh, 19 dan seorang juvana.

Lihat juga
 Gerakan Mansuh ISA
 Hak asasi manusia

Rujukan 

Protes di Malaysia
2009 di Malaysia
Akta Keselamatan Dalam Negeri (Malaysia)